Rahandusministeerium

[info@fin.ee](mailto:info@fin.ee) kuupäev digitaalallkirjas nr JV-TUR-1/5386

**Selgitustaotlus elektriaktsiisi arvestamise ja tasumise kohta saldeeritud elektrienergia kogustelt**

Elektrilevi OÜ (edaspidi Elektrilevi) pöördub Rahandusministeeriumi poole eesmärgiga saada selgitusi ja suuniseid elektriaktsiisi arvestamiseks ja tasumiseks seoses 2026. aastal jõustuvate elektrituruseaduse (edaspidi ELTS) muudatustega, mis kujundavad ümber tarbitud elektrienergia koguste eest tasu esitamise põhimõtted. Alates 01.01.2026 tuleb võrguettevõtjal saldeerida võrgust salvestatud ja võrku tagastatud elektrienergia kogused ning alates 01.08.2026 tuleb võrguettevõtjal rakendada netomõõtmist, mis tähendab, et arveldamise aluseks ei ole enam tegelikult liitumispunkti läbinud ja võrgust tarbitud (mõõdetud) elektrienergia kogused, vaid elektrienergia arvutuslikud kogused.

ELTS-i muudatused omavad mõju võrguteenuse edastamistasu ja taastuvenergia tasu esitamisele, kuid Elektrilevi hinnangul ei ole muudatuste rakendamisel üheselt selge, kuidas tuleb edaspidiselt käsitleda elektriaktsiisi arvestust. Kuna alkoholi-, tubaka-, kütuse- ja elektriaktsiisi seaduse (ATKEAS) alusel tuleb Elektrilevi võrgust tarbijale edastatud elektrienergia eest elektriaktsiisi arvestada, deklareerida ja tasuda Elektrilevil, siis palub Elektrilevi juhiseid, kuidas tuleb elektrituruseaduses jõustunud muudatusi arvesse võttes alates 01.01.2026 elektriaktsiisi tasuda.

**Salvestatud elektrienergia saldeerimine alates 01.01.2026**

Elektrituruseaduses jõustub 01.01.2026 § 71 lg 101 järgmises sõnastuses:

*„Salvestusperioodi vältel elektrivõrgust energiasalvestusüksusesse salvestatud elektrienergia eest ei võeta samal perioodil elektrivõrku tagastatud elektrienergia koguse ulatuses käesoleva paragrahvi lõike 1 punkti 4 kohast edastamistasu, kui on täidetud vähemalt üks käesoleva seaduse § 592 lõike 10 punktides 1–4 nimetatud tingimustest.“*

Teisisõnu, kui mõõtepunkt, millega on ühendatud salvestusseade, vastab vähemalt ühele ELTS § 592 lõike 10 punktides 1–4 nimetatud tingimustele, siis tuleb võrguettevõtjal võrgust energiasalvestusüksusesse salvestatud ja võrku tagasi antud elektrienergia kogused saldeerida. ELTS § 3 lg p 224 kohaselt on salvestusperiood kalendrikuu.Seega näiteks, kui energiasalvestusüksus tarbib elektrivõrgust 100 ühikut elektrienergiat ja tagastab sellest salvestusperioodi (ühe kuu) jooksul võrku 80 ühikut elektrienergiat, siis maksab energiasalvestusüksus edastamistasu 100 ühiku asemel 20 ühiku elektrienergia eest.

Salvestatud elektrienergia saldeerimist tuleb ELTS § 592 lg 10 kohaselt rakendada ka taastuvenergia tasu esitamisel.

Kuigi seadusandja ei muutnud ATKEAS-t, siis seletuskirjas on seadusandja väljendanud ootust saldeeritud elektrienergia koguseid kasutada ka elektriaktsiisi eest arveldamisel:

*„Reeglina laeb salvesti end ühel päeval täis ja annab selle elektri samal või järgmisel päeval võrku tagasi, misjärel tarbib tarbija võrku tagastatud elektri ära ja maksab selle eest edastamistasu, taastuvenergia toetuste rahastamise tasu ja elektriaktsiisi. Seega maksab elektrienergia salvestamise eest eelmainitud tasud turuosaline, misjärel maksab sama elektri tarbimise eest eelmainitud tasud ka tarbija. Eelnõu eesmärk on mitte võtta elektrienergia võrgust salvestamisel* ***eelmainitud tasusid*** *koguse eest, mis salvestusperioodi jooksul (üks kuu) võrku tagastatakse. Energiasalvestusüksus võib muudatusega hoida käitamiskuludelt kokku kuni 50%.[[1]](#footnote-2)“*

**Netomõõtmine alates 01.08.2026**

Elektrituruseaduses jõustub 01.08.2026 § 751 lg 12 järgmises sõnastuses:

*„Võrguettevõtja ja elektrimüüja arveldavad tootja ning tarbijaga kauplemisperioodidel netomõõdetud elektrienergia koguste eest.“*

ELTS § 3 p 41 kohaselt on netomõõtmine kauplemisperioodil mõõtepunkti läbinud tootmis- ja tarbimissuunalise elektrienergia saldeerimine.

Kuigi seadusandja ei muutnud ATKEAS-t, siis seletuskirjas on seadusandja väljendanud ootust netomõõdetud elektrienergia koguseid kasutada ka elektriaktsiisi eest arveldamisel:

*Tarbijate arvete esitamisel võetakse edaspidi kasutusele kauplemisperioodil netomõõtmine. Netomõõtmisel kasutusel olev bilansiperiood on 60-minutiline või 15‑minutiline periood sõltuvalt sellest, millise perioodiga andmeid võrguettevõtjad andmevahetusplatvormile esitavad. Muudatuse eesmärk on muuta senist lähenemist, mille järgi tarbijatele, kelle mõõtepunktis asub nii tootmine kui ka tarbimine, esitatakse arve, kus tarbitud ja toodetud elektrienergia koguseid faaside vahel ja kauplemisperioodil ei saldeerita. Muudatuse jõustumisel saadavad võrguettevõtjad peale praegu andmevahetusplatvormile (AVP) esitatavate kahesuunaliste andmete ka kauplemisperioodil netomõõdetud andmed, et turuosalised saaksid neid andmeid kasutada tarbijatele arvete esitamiseks. Kauplemisperioodil netomõõtmine rakendub kogu elektriarvele ja selle komponentidele.*

*Näide: Tarbija tarbib kauplemisperioodil järgmiselt:*

* *faas 1 kaudu toodab elektrit 1 kW, tarbib 0,5 kW (kauplemisperioodil võib tootmine ja tarbimine muutuda);*
* *faas 2 kaudu toodab elektrit 2 kW, tarbib 1 kW;*
* *faas 3 kaudu toodab elektrit 0 kW, tarbib 2,5 kW.*

*Sellisel juhul edastab võrguettevõtja AVP-sse kahesuunalised mõõteandmed kauplemisperioodil mõõtepunktis toimunud tarbimise ja tootmise kohta:*

* *tarbimine = 0,5 kWh + 1 kWh + 2,5 kWh = 4 kWh;*
* *tootmine = 1 kWh + 2 kWh = 3 kWh.*

*Lisaks kahesuunalistele andmetele edastab võrguettevõtja AVP-sse kauplemisperioodil netomõõdetud andmed ehk eelneva näite järgi on kauplemisperioodil netomõõdetud tarbimine 4 kWh – 3 kWh = 1 kWh.*

*Kui tarbija maksab praegu kogu 4 kWh elektri eest elektrienergia edastustasu, taastuvenergiatasu* ***ja elektriaktsiisi, siis tulevikus teeb ta seda kauplemisperioodil netomõõdetud koguste eest ehk eelneva näite järgi 1 kWh tarbitud elektri eest****. Kui kauplemisperioodil tootmine ületab tarbimist näiteks 1 kWh võrra, siis maksab tarbija kauplemisperioodil elektrienergia edastustasu, taastuvenergiatasu ja elektriaktsiisi 1 kWh elektrivõrku toodetud elektri eest. Kuna elektrivõrku tootmise eest ei maksa Eesti tarbijad elektrienergia edastustasu, taastuvenergiatasu ja elektriaktsiisi, siis olukorras, kus kauplemisperioodil toodetud elektrikogus ületab samal perioodil tarbitud elektrikogust, tarbija eelnimetatud tasusid ei tasu.*

**Elektriaktsiisi arvestamine ja tasumine**

Kui algselt oli Kliimaministeeriumil kavas koos elektrituruseaduse muutmise seadusega muuta ka ATKEAS-t, siis Rahandusministeerium jättis ATKEAS-e muudatused kooskõlastamata, peaasjalikult põhjusel, et:

* maksuhalduri jaoks on salvestusüksuseid käitavad ettevõtjad tuvastamatud;
* salvestusüksuse omatarvet ei maksustata mitmekordselt ja omatarbe aktsiisist vabastamine on põhjendamatu;
* muudatus tooks kaasa elektriaktsiisi administreerimiseks kasutatava infosüsteemi muutmise vajaduse, milleks puuduvad rahalised vahendid;
* ettepanekul puudub mõjuanalüüs;
* aktsiisimaksukohustus või selle vähendamine seatakse sõltuvusse asjaoludest, mis ei pruugi neile endile teada olla.

Olenemata ATKEAS-e muudatuste tegemata jätmisest on seadusandjal eelnõu seletuskirja kohaselt ootus, et võrguettevõtjad ei arvestaks salvestatud elektrienergia pealt elektriaktsiisi. Samuti soovib seadusandja, et alates 01.08.2026 maksaksid kõik tarbijad, kes on samaaegselt ka tootjad, elektriaktsiisi saldeeritud ehk arvutuslikelt elektrienergia kogustelt.

Kehtiva ATKEAS § 24 lg 63 esimese lause alusel tekib elektrienergia võrguettevõtjal maksukohustus elektrienergia kasutusele võtmisel tarbimiseks ja edastamisel sellisele tarbijale, kes ei ole võrguettevõtja. ATKEAS § 33 lg 4 järgi peavad elektriaktsiisi maksja mõõtma oma tarbitava ja tarbijale või muule isikule edastatud elektrienergia kogust.

Tarbijale edastatud elektrienergia koguseid mõõdab võrguettevõtja liitumispunkti paigaldatud mõõteseadmetega. Nii on Elektrilevi senises praktikas arveldanud ühtede elektrienergia kogustega: nendega, mida on mõõtnud võrguettevõtja mõõteseade. Pärast ELTS-i muudatuste jõustumist tekivad kolmed tarbimisandmed:

* mõõteseadmega mõõdetud elektrienergia kogused;
* kuupõhiselt salvestatud elektrienergia saldeeritud kogused;
* kauplemisperioodil (15-min) saldeeritud elektrienergia kogused.

Võrguühenduse kasutust, st kokkulepitud läbilaskevõimest kinnipidamist kontrollib võrguettevõtja tegelike mõõteandmete alusel, kuid võrguteenuse edastamistasu ja taastuvenergia tasu hakkab võrguettevõtja esitama saldeeritud või netomõõdetud elektrienergia koguste alusel.

Küll aga on Elektrilevil tõusetunud küsimus, kas arvestades ELTS-is jõustuvaid saldeerimise põhimõtteid tuleb ATKEAS § 24 lg 63 rakendamisel aluseks võtta tegelikult võrgust tarbitud elektrienergia kogused (mõõdetud kogused) või saldeeritud elektrienergia kogused (arvutuslikud kogused). Juhul, kui elektriaktsiisi tuleb arvestada tegelikult võrgust võetud elektrienergia kogustelt, siis kujuneb võrguteenuse- ja elektriarve kahe erineva elektrienergia koguse alusel:

* edastamistasu ja taastuvenergia tasu saldeeritud elektrienergia kogustelt;
* elektriaktsiis tegelikult võrgust tarbitud elektrienergia kogustelt.

Palume Rahandusministeeriumi seisukohta, kas arvestades ülalmainitud ELTS-i muudatusi tarbitud elektrienergia koguste arvutamisel on asjakohane pärast muudatuste jõustumist ka ATKEAS § 24 lg 63 all mõista saldeeritud elektrienergia koguseid või tuleb ATKEAS § 24 lg 63 rakendamisel lähtuda jätkuvalt arvestiga mõõdetud võrgust tarbitud elektrienergia kogustest. Viimasel juhul muutub aga tarbijate elektriarve kujunemine raskesti jälgitavaks ning arveldamise protsess ja tarbijatele info jagamine halduskoormuse mõttes kulukamaks ja keerukamaks, kuivõrd tasud ja maksud esitataks erinevate elektrienergia koguste alusel.

Kui saldeerimise põhimõtted ja võrguteenuse eest arveldamine vajavad Elektrilevi poolt põhjalikumat lahti selgitamist, siis oleme seda meeleldi valmis tegema.

Lugupidamisega

/allkirjastatud digitaalselt/

­

Carmen Linnumäe

Õigus- ja regulaatorsuhete üksuse juht

Lisa 1 – Rahandusministeeriumi tagasiside ELTS ja ATKEAS muutmise seaduse eelnõule;

1. Seletuskirja lk 37. [↑](#footnote-ref-2)